b'\n_START_ARTICLE_\nViljem Treo\n_START_SECTION_\n\xc5\xbdivljenje\n_START_PARAGRAPH_\nViljem Treo se je rodil 2. avgusta 1845 v Ljubljani. Njegov o\xc4\x8de Anton je bil zidarski mojster. Po kon\xc4\x8dani osnovni \xc5\xa1oli je 1857 kot privatni u\xc4\x8denec naredil izpit za 4 razrede realke in \xc5\xa1olanje nadaljeval na obrtni \xc5\xa1oli v Holzm\xc3\xbcndnu. Po vrnitvi se je zaposlil v o\xc4\x8detovem podjetju in leta 1869 dobil obrtno dovoljenje za zidarskega mojstra. Leta 1873 je postal tehni\xc4\x8dni vodja Kranjske stavbinske dru\xc5\xbebe, ki ji je njegov o\xc4\x8de prepustil svoje podjetje. Po delu pri dru\xc5\xbebi se je 1891 osamosvojil in opravljal obrt do 1920. _NEWLINE_Po tujih in lastnih na\xc4\x8drtih je zgradil \xc5\xa1tevilna javna in zasebna poslopja, \xc5\xa1e zdaj zna\xc4\x8dilna za podobo Ljubljane. Sodeloval je pri gradnji Realke na Vegovi ulici, vsa poslopja na ju\xc5\xbeni strani Cankarjeve ceste ter v Beethovnovi, \xc5\xbdupan\xc4\x8di\xc4\x8devi in Tom\xc5\xa1i\xc4\x8devi ulici ( Kranjska hranilnica), \xc5\xa1olo na Grabnu, otro\xc5\xa1ko bolni\xc5\xa1nico na Poljanah, voja\xc5\xa1nico na Taboru, mestno klavnico, De\xc5\xbeelni, zdaj Narodni muzej, Filharmonijo. Sodeloval je tudi pri gradnji gledali\xc5\xa1\xc4\x8da na Reki. Med njegovimi manj\xc5\xa1imi projekti najdemo tudi leta 1925 dokon\xc4\x8dan Sokolski dom v \xc4\x8crnomlju, kjer je februarja 1944 potekalo zasedanje SNOS._NEWLINE_Kot samostojni podjetnik je zgradil ve\xc4\x8d zasebnih vil, hotel Union, Ljudsko posojilnico, cerkev sv. Antona na Vi\xc4\x8du. Njegovo podjetje je vseskozi zaposlovalo okoli 150 delavcev in tako spadalo med velika ljubljanska gradbena podjetja. Umrl je 9. avgusta 1926 v Ljubljani.'